B. Bugár, podpredseda NR SR: (2002-12-12):
Teraz pristúpime k nasledujúcemu bodu, a to je – musím prekontrolovať – áno, návrh rozpočtu Exportno-importnej banky Slovenskej republiky na rok 2003 . Návrh vám bol rozdaný ako tlač 93, spoločná správa ako tlač 93a. Prosím teraz guvernéra Exportno-importnej banky pána Ľubomíra Šlahora, aby návrh rozpočtu uviedol. Nech sa páči, máte slovo. Ľ. Šlahor, guvernér Exportno-importnej banky: Ďakujem pekne za slovo. Vážený pán predsedajúci, vážený pán minister, vážená Národná rada Slovenskej republiky, dovoľte mi, aby som vás informoval o základných predpokladoch, z ktorých vychádzame pri návrhu rozpočtu Eximbanky na rok 2003. Po prvé, v návrhu rozpočtu nepočítame s dotáciou do zverených zdrojov z prostriedkov štátneho rozpočtu Slovenskej republiky na rok 2003. Ďalej očakávame, že by sme v budúcom roku mohli prekročiť podporu exportu v porovnaní s očakávanou skutočnosť roku 2002 o takmer 7 mld. Sk. Počítame s tým, že by sme získali cudzie zdroje na krytie zmenkových úverov na niektoré projekty z odvetvia strojárskeho priemyslu. Pripravujeme v budúcom roku rozšírenie produktového portfólia Eximbanky jednak v oblasti financovania i poistenia vývozných úverov a takisto chceme v budúcom roku zabezpečiť pokles prevádzkových nákladov Eximbanky. V budúcom roku očakávame, že by sme mali prostredníctvom svojich aktivít, teda spolu bankových i poisťovacích, podporiť slovenský export v celkovej výške viac ako 52 mld. Sk, čo by malo predstavovať takmer 6,5 % z predpokladaného objemu exportu Slovenskej republiky v roku 2003. V bankových činnostiach by sme mali v budúcom roku podporiť export za takmer 39 mld. Sk, čo je o 9 mld. Sk viac v porovnaní s očakávanou skutočnosťou roka 2002. Bude to najmä v oblasti refinančných úverov, ale v budúcom roku očakávame aj nárast zmenkových úverov, konkrétne eskontu zmeniek na podporu vývozu. Ďalej očakávame nárast poskytnutých záruk na objem približne 3 mld. Sk. V poisťovacích činnostiach chceli by sme v budúcom roku podporiť export za takmer 14 mld. Sk, a to našimi klasickými produktmi, teda poistením krátkodobých obchodovateľných rizík, krátkodobých neobchodovateľných rizík, ako aj strednodobých a dlhodobých rizík. V budúcom roku k ultimu roka 2003 očakávame, že celkový objem majetku by mal dosiahnuť hodnotu 7 120 mil. Sk. Očakávame, že v rozpočte nákladov, ktoré by mali dosiahnuť v budúcom roku objem približne 565 mil. Sk, všeobecné prevádzkové náklady by mali poklesnúť v porovnaní s očakávanou skutočnosťou roka 2002 a mali by dosiahnuť sumu necelých 160 mil. Sk. V tejto súvislosti by som chcel zdôrazniť, že nepočítame s nárastom nákladov na zamestnancov, ani s nárastom sociálnych nákladov v budúcom roku v porovnaní s rokom 2002. V oblasti výnosov rozpočtujeme alebo navrhujeme v našom rozpočte na budúci rok celkový objem výnosov vo výške takmer 659 mil. Sk. To znamená hospodársky výsledok po zdanení v budúcom roku by mal dosiahnuť výšku niečo viac ako 93 mil. Sk. Ďakujem za pozornosť. Z. Martináková, podpredsedníčka NR SR: Ďakujem, pán guvernér, nech sa páči, zaujmite miesto určené pre navrhovateľov. Prosím spravodajcu z výboru pre financie, rozpočet a menu poslanca Juraja Lišku, aby podal správu o výsledku prerokovania návrhu vo výbore.